b"\n_START_ARTICLE_\nWerner Franz\n_START_PARAGRAPH_\nWerner Franz (s. 8. maaliskuuta 1972 Wei\xc3\x9fbriach, It\xc3\xa4valta) on it\xc3\xa4valtalainen uransa lopettanut alppihiiht\xc3\xa4j\xc3\xa4. H\xc3\xa4n edusti aktiiviurallaan Ski Club Weissbriach -seuraa._NEWLINE_Franz voitti alppiyhdistetyn maailmancupin kaudella 1997\xe2\x80\x931998 ja sijoittui kolmanneksi 1998\xe2\x80\x931999. H\xc3\xa4n oli supersuurpujottelun maailmancupissa toinen kaudella 1999\xe2\x80\x932000 ja sy\xc3\xb6ksylaskun maailmancupissa kolmas 1998\xe2\x80\x931999. Maailmancupin kokonaiskilpailussa h\xc3\xa4n oli parhaimmillaan yhdeks\xc3\xa4s 1998\xe2\x80\x931999._NEWLINE_Franz voitti maailmancupissa supersuurpujottelukilpailun St. Antonissa 13. helmikuuta 2000 ja sy\xc3\xb6ksylaskun Val d'Iseress\xc3\xa4 11. joulukuuta 2004. Lis\xc3\xa4ksi h\xc3\xa4n sijoittui sy\xc3\xb6ksylaskussa seitsem\xc3\xa4n kertaa toiseksi ja viisi kertaa kolmanneksi, supersuurpujottelussa kerran toiseksi ja kahdesti kolmanneksi sek\xc3\xa4 alppiyhdistetyss\xc3\xa4 kerran toiseksi ja kolmanneksi._NEWLINE_Franz sijoittui Vailin MM-kilpailuissa 1999 sy\xc3\xb6ksylaskussa kuudenneksi. St. Antonin MM-kilpailuissa 2001 h\xc3\xa4n oli supersuurpujottelussa kuudes ja sy\xc3\xb6ksylaskussa kahdeksas. Nuorten MM-kilpailuissa h\xc3\xa4n sijoittui sy\xc3\xb6ksylaskussa viidenneksi Zinaliss\xc3\xa4 1990. H\xc3\xa4n voitti sy\xc3\xb6ksylaskun Euroopan cupin kokonaiskilpailun kaudella 1991\xe2\x80\x931992 ja sijoittui samalla kaudella Euroopan cupin kokonaispisteiss\xc3\xa4 kolmanneksi."